**Srečanje županov Lokalne akcijske skupine »Sožitje med mestom in podeželjem«**

**Pet občin: Grosuplje, Ig, Ivančna Gorica, Ljubljana in Škofljica** so leta 2008 podpisale sporazum o pristopu v Lokalno akcijsko skupino (LAS) LEADER Sožitje med mestom in podeželjem. S tem so občine želeli uresničevati skupne interese na področju razvoja podeželja po pristopu LEADER. Pristop LEADER namreč kot ukrep Evropske strukturne politike omogoča črpanje sredstev iz Evropskega kmetijskega sklada za razvoj podeželja.

Z iztekom leta 2013 se je zaključilo programsko obdobje 2007 – 2013, vezano na razvoj podeželja. Ukrep LEADER se bo izvajal tudi v novem programskem obdobju 2014 – 2020. Za uspešno črpanje EU sredstev in sodelovanje teh petih občin v okviru obstoječega LAS-a se je bilo potrebno dogovoriti in zastaviti smernice za naprej. Župani vseh petih občin so se strinjali, da ostanejo skupaj v tej sestavi.

Delovno srečanje županov je potekalo v petek, 17. januarja 2014 na gradu Lisičje na povabilo župana Občine Škofljica, Ivana Jordana. Srečanja so se udeležili še župani občine Ig, Janez Cimperman, občine Ivančna Gorica, Dušan Strnad, Mestne občine Ljubljana, Zoran Janković, direktor občinske uprave Občine Grosuplje Dušan Hočevar in strokovni sodelavci iz omenjenih občin.

Predsednica upravnega odbora Lokalne akcijske skupine Marjana Marn je predstavila izvajanje pristopa LEADER na območju omenjenih občin v preteklem programskem obdobju in podala poročilo o uspešno izvedenih projektih. V programskem obdobju 2007 – 2013 je bilo skupno uspešno izvedenih 47 projektov, 3 projekti PA so še v izvajanju. Skupna vrednost pridobljenih LEADER sredstev za območje vseh petih občin je 1.032.206,43 evrov.

Na območju Občine Ig je bilo v omenjenim obdobju izvedenih 9 projektov in sicer: etnološki muzej od pluga do kruha v Vrbljenju, žene ižanskega podeželja na spletu, Ko zadiši po peki na ižanskem - knjiga receptov, otroške radosti na kmetiji – kmetija Petek Visoko, več v iški vasi – ureditev fasade, v deželi koliščarjev, prireditve ižanskega podeželja, stojnice zametek ižanske tržnice in večnamensko igrišče Brest, ki se bo realiziralo v letu 2014. Skupna vrednost projektov je 256.189,30 eur,skupaj dodeljena Leader sredstva pa so 152.417,21 eur.

Župani vseh petih občin so se dogovorili, da bodo v okviru obstoječega LAS-a sodelovali tudi v prihodnjem programskem obdobju in tako omogočili svojemu podeželju črpanje Leader sredstev. Skladno z navodili Ministrstva za kmetijstvo in okolje se bo pripravila ustrezna dokumentacija za izvajanje projektov v programskem obdobju 2014 – 2020.